TIDLOR บวก 3% ลุ้นเข้า SET50-MSCI โบรกฯคาดกำไร Q3 ทะลุ 800 ลบ. ชูเป้า 43 บ.
TIDLOR วิ่ง 3% รับข่าวดีลุ้นเข้า SET50-MSCI โบรกฯคาดกำไรไตรมาส 3 แตะ 815 ลบ. อีกทั้งการคลาย Lock down รวมถึงการเปิดประเทศจะส่งผลให้ความต้องการสินเชื่อและการชำระหนี้ของลูกหนี้ แนะนำ “ซื้อ” เป้า 43 บ.
29 ต.ค. 2564

ผู้สื่อข่าวรายงานว่าวันนี้ (29 ต.ค. 2564) ราคาหุ้นบริษัท เงินติดล้อ จำกัด (มหาชน) หรือ TIDLOR ณ เวลา 10:50 น. อยู่ที่ระดับ 35.50 บาท เพิ่มขึ้น 1.00 บาท หรือ 2.90% โดยทำจุดสูงสุดที่ 35.75 บาท และทำจุดต่ำสุดที่ 35.00 บาท ด้วยมูลค่าการซื้อขาย 271.69 ล้านบาท

บริษัทหลักทรัพย์ แลนด์ แอนด์ เฮ้าส์ จำกัด (มหาชน) ระบุในบทวิเคราะห์ว่า ตามที่มีข่าวออกมาว่า TIDLOR ประเดิมเกณฑ์ใหม่ เข้า SET50 รอบครึ่งแรกปี 2565 แน่นอนแล้ว ส่วน 11 พ.ย.นี้ มีลุ้นเข้า MSCI
โดยฝ่ายวิจัยมองว่า หากข่าวดังกล่าวเป็นจริงถือเป็นข่าวดี เพราะหากได้เข้าคำนวณ SET50 และถ้าได้เข้าคำนวณ MSCI ด้วย จะทำให้กองทุนที่ลงทุนอิงกับ SET50 หรืออิงกับดัชนี MSCI ต้องเข้าลงทุนใน TIDLOR จะทำให้ราคามีโอกาสปรับขึ้น
นอกจากนี้ ราคาหุ้น TIDLOR ปัจจุบันที่ 34.50 บาท ถือว่าปรับลงมามากแล้วและต่ำกว่าราคา IPO ที่ 36.50 บาท และต่ำกว่าราคาเป้าหมายทางฝ่ายวิจัยที่ 43 บาท อยู่ 25% ประกอบกับคาดว่ากำไรไตรมาส 3/2564 ของ TIDLOR ที่จะประกาศกลางเดือนพ.ย. ยังจะออกมาดี คาดมีกำไร 815 ล้านบาท เพิ่มขึ้น 5% จากไตรมาสก่อน และเพิ่มขึ้น 1% จากงวดเดียวกันของปีก่อน และเชื่อว่าการคลาย Lock down รวมถึงการเปิดประเทศจะส่งผลให้ความต้องการสินเชื่อรวมถึงความสามารถในการชำระหนี้ของลูกหนี้ดีขึ้น ซึ่งจะส่งผลดีกับ TIDLOR จึงยังแนะนำเข้า “ซื้อลงทุน”  ถือเป็นหุ้นกลุ่มจำนำทะเบียนที่มีความสามารถในการทำกำไรที่โดดเด่น
 
 